b'\n_START_ARTICLE_\nVladimir Behterev\n_START_SECTION_\nEluk\xc3\xa4ik\n_START_PARAGRAPH_\nBehterev s\xc3\xbcndis riigiametniku perekonnas. Ta oli p\xc3\xa4rit vanast Behterevi Vjatka suguv\xc3\xb5sast. Lapsep\xc3\xb5lv ei olnud ilma raskusteta. Isa, madala astme riigiametnik, suri, kui ta oli noor. Behterev sai hariduse Vjatka g\xc3\xbcmnaasiumis ja Peterburi Kirurgilise Meditsiini Akadeemias. P\xc3\xa4rast akadeemia l\xc3\xb5petamist (1878) p\xc3\xbchendas Behterev end vaimu- ja n\xc3\xa4rvis\xc3\xbcsteemihaiguste uuringule prof. I. P. Mer\xc5\xbeejevski kliinikus. 1879 v\xc3\xb5eti Behterev vastu Peterburi Ps\xc3\xbchhiaatrite \xc3\x9chingusse. 1884 saadeti ta v\xc3\xa4lismaale, kus ta \xc3\xb5ppis Du Bois-Reymondi (Berliin), Wundti (Leipzig), Meynerti (Viin), Jean-Martin Charcoti (Pariis) jt juures. _NEWLINE_4. aprillil 1881 kaitses Behterev edukalt doktorit\xc3\xb6\xc3\xb6d "Kehatemperatuuri kliiniliste uuringute kogemus m\xc3\xb5nedel ps\xc3\xbc\xc3\xbchikah\xc3\xa4iretel"._NEWLINE_P\xc3\xa4rast doktorit\xc3\xb6\xc3\xb6 kaitsmist kinnitati ta Peterburi Kirurgilise Meditsiini Akadeemia dotsendiks ning alates 1885. aastast ta t\xc3\xb6\xc3\xb6tas professorina Kaasani \xc3\xbclikoolis ja juhatas ps\xc3\xbchhiaatriakliinikut Kaasani maakondlikus haiglas. T\xc3\xb6\xc3\xb6tades Kaasani \xc3\x9clikoolis, asutas ta ps\xc3\xbchhof\xc3\xbcsioloogialabori ning neuroloogide ja ps\xc3\xbchhiaatrite Kaasani seltsi. Aastal 1893 juhtis ta Kirurgilise Meditsiini Akadeemia n\xc3\xa4rvi- ja vaimuhaiguste \xc3\xb5ppetooli. Samal aastal asutas ta ajakirja \xc2\xab\xd0\x9d\xd0\xb5\xd0\xb2\xd1\x80\xd0\xbe\xd0\xbb\xd0\xbe\xd0\xb3\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd0\xb2\xd0\xb5\xd1\x81\xd1\x82\xd0\xbd\xd0\xb8\xd0\xba\xc2\xbb ("Neuroloogia teataja"). Aastal 1894 nimetati Vladimir Behterev Siseministeeriumi Meditsiinilise n\xc3\xb5ukogu liikmeks ja 1895. aastal \xe2\x80\x93 s\xc3\xb5jameditsiinilise teadusliku n\xc3\xb5ukogu liikmeks s\xc3\xb5jaministri juures ning samal ajal vaimuhaigete vaestemaja n\xc3\xb5ukogu liikmeks. Alates 1897. aastast ta \xc3\xb5petas ka Naiste Meditsiiniinstituudis._NEWLINE_Vladimir Behterev korraldas Peterburi Ps\xc3\xbchhoneuroloogide seltsi, Normaalse ja Eksperimentaalse ps\xc3\xbchholoogia ning teadusliku t\xc3\xb6\xc3\xb6korralduse seltsi t\xc3\xb6\xc3\xb6d. Ta toimetas ajakirju \xc2\xab\xd0\x9e\xd0\xb1\xd0\xbe\xd0\xb7\xd1\x80\xd0\xb5\xd0\xbd\xd0\xb8\xd0\xb5 \xd0\xbf\xd1\x81\xd0\xb8\xd1\x85\xd0\xb8\xd0\xb0\xd1\x82\xd1\x80\xd0\xb8\xd0\xb8, \xd0\xbd\xd0\xb5\xd0\xb2\xd1\x80\xd0\xbe\xd0\xbb\xd0\xbe\xd0\xb3\xd0\xb8\xd0\xb8 \xd0\xb8 \xd1\x8d\xd0\xba\xd1\x81\xd0\xbf\xd0\xb5\xd1\x80\xd0\xb8\xd0\xbc\xd0\xb5\xd0\xbd\xd1\x82\xd0\xb0\xd0\xbb\xd1\x8c\xd0\xbd\xd0\xbe\xd0\xb9 \xd0\xbf\xd1\x81\xd0\xb8\xd1\x85\xd0\xbe\xd0\xbb\xd0\xbe\xd0\xb3\xd0\xb8\xd0\xb8\xc2\xbb ("Ps\xc3\xbchhiaatria, neuroloogia ja eksperimentaalse ps\xc3\xbchholoogia \xc3\xbclevaade"), \xc2\xab\xd0\x98\xd0\xb7\xd1\x83\xd1\x87\xd0\xb5\xd0\xbd\xd0\xb8\xd0\xb5 \xd0\xb8 \xd0\xb2\xd0\xbe\xd1\x81\xd0\xbf\xd0\xb8\xd1\x82\xd0\xb0\xd0\xbd\xd0\xb8\xd0\xb5 \xd0\xbb\xd0\xb8\xd1\x87\xd0\xbd\xd0\xbe\xd1\x81\xd1\x82\xd0\xb8\xc2\xbb ("Isiku uurimine ja kasvatus"), \xc2\xab\xd0\x92\xd0\xbe\xd0\xbf\xd1\x80\xd0\xbe\xd1\x81\xd1\x8b \xd0\xb8\xd0\xb7\xd1\x83\xd1\x87\xd0\xb5\xd0\xbd\xd0\xb8\xd1\x8f \xd1\x82\xd1\x80\xd1\x83\xd0\xb4\xd0\xb0\xc2\xbb ("T\xc3\xb6\xc3\xb6 uurimise k\xc3\xbcsimused") jt. 1900. aasta novembris oli tema kahek\xc3\xb6iteline teos \xc2\xab\xd0\x9f\xd1\x80\xd0\xbe\xd0\xb2\xd0\xbe\xd0\xb4\xd1\x8f\xd1\x89\xd0\xb8\xd0\xb5 \xd0\xbf\xd1\x83\xd1\x82\xd0\xb8 \xd1\x81\xd0\xbf\xd0\xb8\xd0\xbd\xd0\xbd\xd0\xbe\xd0\xb3\xd0\xbe \xd0\xb8 \xd0\xb3\xd0\xbe\xd0\xbb\xd0\xbe\xd0\xb2\xd0\xbd\xd0\xbe\xd0\xb3\xd0\xbe \xd0\xbc\xd0\xbe\xd0\xb7\xd0\xb3\xd0\xb0\xc2\xbb ("Peaaju ja seljaaju juhtteed") esitatud Vene Teaduste Akadeemia poolt akadeemiku Karl Baeri auhinnale. Samal aastal valiti Vladimir Behterev Normaalse ja Patoloogilise ps\xc3\xbchholoogia Vene Seltsi esimeheks._NEWLINE_P\xc3\xa4rast seitsek\xc3\xb6itelise teose \xc2\xab\xd0\x9e\xd1\x81\xd0\xbd\xd0\xbe\xd0\xb2\xd1\x8b \xd1\x83\xd1\x87\xd0\xb5\xd0\xbd\xd0\xb8\xd1\x8f \xd0\xbe \xd1\x84\xd1\x83\xd0\xbd\xd0\xba\xd1\x86\xd0\xb8\xd1\x8f\xd1\x85 \xd0\xbc\xd0\xbe\xd0\xb7\xd0\xb3\xd0\xb0\xc2\xbb ("Aju funktsioonide \xc3\xb5petuse alused") l\xc3\xb5petamist hakkasid Behterevi erilist t\xc3\xa4helepanu k\xc3\xb6itma ps\xc3\xbchholoogiaprobleemid. L\xc3\xa4htudes sellest, et vaimne tegevus tekib ajut\xc3\xb6\xc3\xb6 tulemusena, pidas ta v\xc3\xb5imalikuks toetuda peamiselt f\xc3\xbcsioloogia saavutustele, ja ennek\xc3\xb5ike \xc3\xbchinenud (tingitud) reflekside teooriale. Aastatel 1907\xe2\x80\x931910 avaldas Behterev kolmes k\xc3\xb6ites raamatu \xc2\xab\xd0\x9e\xd0\xb1\xd1\x8a\xd0\xb5\xd0\xba\xd1\x82\xd0\xb8\xd0\xb2\xd0\xbd\xd0\xb0\xd1\x8f \xd0\xbf\xd1\x81\xd0\xb8\xd1\x85\xd0\xbe\xd0\xbb\xd0\xbe\xd0\xb3\xd0\xb8\xd1\x8f\xc2\xbb ("Objektiivne ps\xc3\xbchholoogia"). Teadlane v\xc3\xa4itis, et k\xc3\xb5ik ps\xc3\xbc\xc3\xbchilised protsessid on kaasatud reflektoorsete motoorsete ja vegetatiivsete reaktsioonidega, mida saab j\xc3\xa4lgida ja registreerima._NEWLINE_Ta oli mitmek\xc3\xb6itelise teose \xc2\xabTraite international de psychologie pathologique\xc2\xbb (\xc2\xab\xd0\x98\xd0\xbd\xd1\x82\xd0\xb5\xd1\x80\xd0\xbd\xd0\xb0\xd1\x86\xd0\xb8\xd0\xbe\xd0\xbd\xd0\xb0\xd0\xbb\xd1\x8c\xd0\xbd\xd1\x8b\xd0\xb9 \xd1\x82\xd1\x80\xd0\xb0\xd0\xba\xd1\x82\xd0\xb0\xd1\x82 \xd0\xbf\xd0\xbe \xd0\xbf\xd0\xb0\xd1\x82\xd0\xbe\xd0\xbb\xd0\xbe\xd0\xb3\xd0\xb8\xd1\x87\xd0\xb5\xd1\x81\xd0\xba\xd0\xbe\xd0\xb9 \xd0\xbf\xd1\x81\xd0\xb8\xd1\x85\xd0\xbe\xd0\xbb\xd0\xbe\xd0\xb3\xd0\xb8\xd0\xb8\xc2\xbb/\xc2\xabRahvusvaheline traktaat patoloogilisest ps\xc3\xbchholoogiast") toimetuse kolleegiumi liige (Pariis, 1908\xe2\x80\x931910), kirjutades teosele mitu peat\xc3\xbckki. 1908. aastal alustas Peterburis t\xc3\xb6\xc3\xb6d Behterevi asutatud Ps\xc3\xbchhoneuroloogia Instituut, kus olid pedagoogiline, juriidiline ja meditsiiniline teaduskond. 1916 liideti need teaduskonnad Petrogradi Ps\xc3\xbchhoneuroloogia Instituudiga. Behterev ise v\xc3\xb5ttis aktiivset osa instituudi ja \xc3\xbclikooli t\xc3\xb6\xc3\xb6st ja oli viimase majanduskomitee juhataja._NEWLINE_P\xc3\xa4rast Oktoobrirevolutsiooni taotles Behterev oma \xc3\xbclikooli \xc3\xbcleviimist Marmorlossi, mis kuulus enne revolutsiooni suurv\xc3\xbcrst Konstantin Konstantinovit\xc5\xa1ile, ja sai selleks n\xc3\xb5usoleku. 1918. aasta mais p\xc3\xb6\xc3\xb6rdus Behterev Sovnarkomi poole taotlusega asutada aju- ja vaimse tegevuse uurimise Instituut. Instituut ka avati ja Behterev t\xc3\xb6\xc3\xb6tas selle direktorina kuni surmani. 1927 anti talle Vene NFSV teenelise teadlase aunimetus._NEWLINE_Behterev suri ootamatult 24. detsembril 1927 Moskvas. Ta maeti Volkovski kalmistule Leningradis. Ametlikult oli surma p\xc3\xb5hjuseks toidum\xc3\xbcrgitus. Samas on olemas teooria, et Behterevi surm on seotud vahetult enne oma surma toimunud Staliniga kohtumisega. Otseseid t\xc3\xb5endeid, et \xc3\xbcks s\xc3\xbcndmus on seotud teisega, ei ole. V. M. Behterevi lapselaps, S. V. Medvedev, Inimese aju instituudi (\xc2\xab\xd0\x98\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x82 \xd0\xbc\xd0\xbe\xd0\xb7\xd0\xb3\xd0\xb0 \xd1\x87\xd0\xb5\xd0\xbb\xd0\xbe\xd0\xb2\xd0\xb5\xd0\xba\xd0\xb0\xc2\xbb) direktor, on \xc3\xb6elnud: "Oletus, et minu vanavanaisa tapeti, ei ole mitte t\xc3\xb5en\xc3\xa4oline, vaid kindel. Ta tapeti Lenini diagnoosi t\xc3\xb5ttu \xe2\x80\x93 aju s\xc3\xbc\xc3\xbcfilis".\n_START_SECTION_\nIsiklikku\n_START_PARAGRAPH_\nTema esimene abikaasa oli Natalja Bazilevskaja, kellega tal s\xc3\xbcndisid poeg Pjotr Behterev ja t\xc3\xbctar Olga Behtereva-Nikonova. Tema lapselapsed olid Natalja Behtereva ja Vladimir Nikonov, lapselapselapsed on Svjatoslav Medvedev ning tervishoiuasutuste \xc3\xbchingu \xc2\xab\xd0\x9c\xd0\xb5\xd0\xb4\xd0\xb8\xd1\x86\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x86\xd0\xb5\xd0\xbd\xd1\x82\xd1\x80 \xd0\x91\xd0\xb5\xd1\x85\xd1\x82\xd0\xb5\xd1\x80\xd0\xb5\xd0\xb2\xc2\xbb auesimees A. A. Behterev. 70-aastasena abiellus Genrihh Jagoda vennat\xc3\xbctre Bertha Jakovlevnaga.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nBehterevi-nimelisel t\xc3\xa4naval Moskvas asub linna suurim, Behterevi-nimeline ps\xc3\xbchhiaatriahaigla.'